Folketing
2012-03-02

Det var nu ikke det, jeg sagde. Jeg sagde, at det da ville have været interessant, hvis hr. Søren Espersen i det mindste havde prøvet, mens han havde magten til det, at finde ud af det. Han sagde: Jeg tror ikke, at vi ville have fået et svar. Ergo har hr. Søren Espersen ikke engang prøvet på at få et svar. Det ville da have været interessant at prøve, når det kun tager 4 minutter for en statsminister; så kunne hr. Lars Løkke Rasmussen måske være blevet ulejliget af den opgave, eller for den sags skyld Anders Fogh Rasmussen. Men det har hr. Søren Espersen ikke prøvet. Jeg tror ikke, at befolkningens tillid til erhvervs- og vækstministeren har lidt overlast af den her sag. Jeg tror heller ikke, hvis hr. Søren Espersen i sin ungdom skulle have haft noget med sorte penge at gøre, at det ville belaste hr. Søren Espersens politiske virke her i Folketinget. Så derfor synes jeg ikke, at der er nogen grund til at arbejde videre med den her sag, og derfor kan jeg ikke støtte forslaget.